# Μητρώα Ηλεκτρονικού και Έντυπου Τύπου: Νέες προθεσμίες εγγραφής

Με τη ρύθμιση του άρθρου 2 της τροπολογίας που κατατέθηκε στο σχέδιο νόμου «*Τροποποίηση του π.δ. 18/1989 «Κωδικοποίηση διατάξεων νόμων για το Συμβούλιο της Επικρατείας» (Α΄ 8) - Μεταφορά διαφορών στα Τακτικά Διοικητικά Δικαστήρια - Ρυθμίσεις για πιλοτική ή κατόπιν προδικαστικού ερωτήματος δίκη ενώπιον του Συμβουλίου της Επικρατείας - Άλλες διατάξεις του Υπουργείου Δικαιοσύνης*» και σύμφωνα με την αιτιολογική έκθεση, τροποποιούνται οι μεταβατικές διατάξεις του [άρθρου 28](https://www.taxheaven.gr/laws/view/index/law/5005/year/2022/article/28) του ν. [5005/2022](https://www.taxheaven.gr/laws/law/index/law/1168) (Α' 236) αναφορικά με τις **διαδικασίες εγγραφής στο Μητρώο Εντύπου Τύπου (Μ.Ε.Τ.) και στο Μητρώο Ηλεκτρονικού Τύπου (Μ.Η.Τ.). Ειδικότερα, με την παρ. 1 παρέχεται η δυνατότητα υποβολής αιτήσεων σε νέα προθεσμία σε επιχειρήσεις των οποίων οι αιτήσεις έχουν απορριφθεί, καθώς και σε επιχειρήσεις που δεν έχουν αιτηθεί την εγγραφή τους ή την ανανέωση εγγραφής του στο Μ.Ε.Τ. αλλά και στο υπομητρώο περιφερειακού και τοπικού τύπου**. Με την παρ. 2 παρέχεται αντίστοιχη **δυνατότητα σε επιχειρήσεις των οποίων οι αιτήσεις έχουν απορριφθεί, καθώς και σε επιχειρήσεις που δεν έχουν αιτηθεί την εγγραφή τους στο Μ.Η.Τ..**  
  
Οι προτεινόμενες διατάξεις λαμβάνουν υπόψη τις αναμενόμενες δυσχέρειες που το νέο νομοθέτημα παρουσίασε κατά την πρώτη εφαρμογή του, αλλά και τη βούληση σημαντικού αριθμού επιχειρήσεων να ενταχθούν στα εν λόγω μητρώα, συμμορφούμενες προς τις επιταγές του νόμου. Βαρύνουσα σημασία έχει το γεγονός ότι η πλήρωση των προϋποθέσεων ένταξης κατατείνει στην ποιοτικότερη, πιο αξιόπιστη και ορθολογική λειτουργία των εν λόγω επιχειρήσεων, καθώς και στην παροχή σημαντικών εγγυήσεων υπέρ του δημοσιογραφικού λειτουργήματος.  
  
**ΠΡΟΤΕΙΝΟΜΕΝΗ ΔΙΑΤΑΞΗ  
  
Άρθρο 2  
Προθεσμία εγγραφής και ανανέωσης εγγραφής στο Μητρώο Έντυπου Τύπου, στο Υπομητρώο Περιφερειακού και Τοπικού Τύπου και στο Μητρώο Ηλεκτρονικού Τύπου - Τροποποίηση παρ. 1 και 2 άρθρου 28 ν.** [**5005/2022**](https://www.taxheaven.gr/laws/law/index/law/1168)  
  
1. Στην [παρ. 1](https://www.taxheaven.gr/laws/view/index/law/5005/year/2022/article/28/paragraph/1) του [άρθρου 28](https://www.taxheaven.gr/laws/view/index/law/5005/year/2022/article/28) του ν. [5005/2022](https://www.taxheaven.gr/laws/law/index/law/1168) (Α' 236), περί των μεταβατικών διατάξεων του Μέρους Β' του νόμου αυτού, προστίθεται τρίτο εδάφιο και η παρ. 1 διαμορφώνεται ως εξής:  
«*1. Για την πρώτη εφαρμογή του παρόντος, έντυπος τύπος ο οποίος ήδη κυκλοφορεί κατά την ημερομηνία έναρξης λειτουργίας του Μ.Ε.Τ., δύναται να υποβάλει αίτηση εγγραφής εντός τριάντα (30) ημερών από την έναρξη λειτουργίας του. Στην περίπτωση του πρώτου εδαφίου, η διαδικασία πιστοποίησης από τη Γ.Γ.Ε.Ε. ολοκληρώνεται εντός εξήντα (60) ημερών από την υποβολή της αίτησης. Επιχειρήσεις έντυπου τύπου, οι οποίες δεν έχουν αιτηθεί να πιστοποιηθούν ή να ανανεώσουν την εγγραφή τους στο Μ.Ε.Τ. ή στο υπομητρώο περιφερειακού και τοπικού τύπου έως τις 22 Απριλίου 2024 ή η αίτησή τους απορρίφθηκε, δύνανται, εφόσον πληρούν τις προϋποθέσεις του άρθρου 4 νια την εγγραφή τους στο Μ.Ε.Τ. ή του άρθρου 2 του ν. 3548/2007 (Α' 68) νια την εγγραφή τους στο υπομητρώο περιφερειακού και τοπικού τύπου, να υποβάλλουν αίτηση, μαζί με τα απαραίτητα δικαιολογητικά για την εγγραφή τους, από τις 10 Ιουλίου 2024 έως τις 17 Ιουλίου 2024.*».  
  
2. Στο τέταρτο εδάφιο της [παρ. 2](https://www.taxheaven.gr/laws/view/index/law/5005/year/2022/article/28/paragraph/2) του [άρθρου 28](https://www.taxheaven.gr/laws/view/index/law/5005/year/2022/article/28) του ν. [5005/2022](https://www.taxheaven.gr/laws/law/index/law/1168) επέρχονται οι ακόλουθες τροποποιήσεις: α) οι λέξεις «έως τις 31 Μαρτίου 2024» αντικαθίστανται από τις λέξεις «έως τις 29 Απριλίου 2024», β) διαγράφονται οι λέξεις «κατά το προηγούμενο εδάφιο», γ) οι λέξεις «από τις 8 Απριλίου 2024 έως τις 18 Απριλίου 2024» αντικαθίστανται από τις λέξεις «από τις 10 Ιουλίου 2024 έως τις 17 Ιουλίου 2024» και η παρ. 2 διαμορφώνεται ως εξής:  
«*2. Για την πρώτη εφαρμογή του παρόντος, ηλεκτρονικός τύπος, ο οποίος ήδη λειτουργεί κατά την ημερομηνία έναρξης λειτουργίας του Μ.Η.Τ, δύναται να υποβάλλει αίτηση εγγραφής εντός τριάντα (30) ημερών από την έναρξη λειτουργίας του. Επιχειρήσεις ηλεκτρονικού τύπου που υπέβαλαν κατά τα ανωτέρω αίτηση εγγραφής τους στο Μ.Η.Τ., χωρίς να πληρούν το σύνολο των προϋποθέσεων του άρθρου 10 κατά την ημερομηνία υποβολής της αίτησης τους, δύνανται να συμπληρώσουν αυτή, εντός αποκλειστικής προθεσμίας δέκα (10) ημερών από την ενημέρωσή τους από το Τμήμα Μητρώων και Διαφάνειας της Διεύθυνσης Εποπτείας Μέσων Ενημέρωσης της Γ.Γ.Ε.Ε., μέσω ηλεκτρονικού ταχυδρομείου στη δηλωθείσα ηλεκτρονική τους διεύθυνση. Σε περίπτωση που η ανωτέρω προθεσμία παρέλθει άπρακτη, η αίτησή τους απορρίπτεται. Επιχειρήσεις ηλεκτρονικού τύπου που δεν έχουν αιτηθεί να πιστοποιηθούν στο Μ.Η.Τ. έως τις 29 Απριλίου 2024 ή η αίτησή τους απορρίφθηκε, δύνανται, εφόσον πληρούν τις προϋποθέσεις του άρθρου 10, να υποβάλλουν αίτηση, μαζί με τα απαραίτητα δικαιολογητικά, για την εγγραφή τους σε αυτό από τις 10 Ιουλίου 2024 έως τις 17 Ιουλίου 2024.*».